ེས་ཤུགས་བསྐྱེད་ནས་བཏབ་ཅིང། སླར་རྗེ་བཙུན་མ་ཉིད་ཀྱི་ཕོ་བྲང་རེ་ཙག་གི་དགོན་པར་ནུབ་མོ་གཅིག་ཆེད་དུ་ཉལ་བའི་སྔས་མགོར་སྤྱན་དྲངས་ནས་དེ་ནུབ་རི་བོ་དགེ་ལྡན་པའི་གནས་ཡིན་པས་ཚོགས་འཁོར་སོགས་ལ་དགག་དགོས་ཆེ་བར་སྣང་ཡང་དངོས་གྲུབ་ཀྱི་གནས་ལ་རེ་བའི་དུངས་བ་ཆེས་ཆེ་བའི་དབང་ལས་འཇིགས་མེད་ཀྱི་སྤོབས་པ་བསྐྱེད་དེ་རྗེ་བཙུན་མ་ལ་དར་ཁ་མདོག་ལྔའི་སྙན་དར། གསེར་ཞོ་གང་གི་དཀར་མེ། ལྷག་པར་ཐོད་པ་ཆང་གིས་བཀང་པ་ཅིག་ཕུལ། རང་གིས་ཀྱང་དཔའ་མ་ཞུམ་པར་ཚོགས་ཀྱི་ཟས་ལ་ཚིམ་པར་ལོངས་སྤྱད་ཅིང། ཨོཾ་གསུམ་མ་བརྒྱ་རྩ་བརྒྱད་ཀྱི་ཞལ་སྐྱིན་བླངས་ནས་ཉལ། རྨི་ལམ་གྱི་འཆར་སྒོ་ནི་ཅི་ཡང་མ་བྱུང་ངོ་། །སྔ་རྟིང་དུ་རྗེ་བཙུན་མ་ལ་གསེར་ཆབ་དང་ན་བཟའ་ཡིད་ཆེས་པ་ཡང་ནས་ཡང་དུ་ཕུལ་བས་བློ་བདེ་ཆེན་པོའི་ཚིམ་པ་ཡང་ཐོབ། དེ་ནས་སྒ་ལ་ལ་བྱས་ནས་འཕན་ཡུལ་གྱི་ཤར་འབུམ་པ་མཇལ་ཏེ་སྟག་ལུང་དུ་ཕྱིན་པས་རིན་པོ་ཆེའི་དྲུང་བྱང་ཕྱོགས་ནས་ཕེབས་པ་དང་སྣ་ཐུག་ཙམ་བྱུང། དེར་གང་ལེགས་ཀྱི་ཞུ་བ་སྙན་དུ་བཏབ་ནས་བསྐྱར་ལོག་བྱས། སྐྱོར་མོ་ལུང་ཞབས་དྲུང་དུ་ཡང་ངལ་གསོ་ཙམ་ལས་སྐྱིད་ཆགས་མ་བྱས་པར་ལམ་བསྲངས། གོང་དཀར་ཞབས་དྲུང་ཚོར་ཡང་མ་མཇལ་བར་གན་པ་ལ་ལ་བྱས་ངུར་སྨིག་གི་སྒྲོལ་མ་ལ་སྔར་རྒྱུན་གྱི་སྨོན་ལམ་ཞུ་བ་སོགས་དང་ཕྱག་མཇལ་སྙན་དར་སྒྲོན་པ་རྣམས་བྱས་རྗེས། གཡུང་ལ་བྱས་རྒྱལ་རྩེ་ལ་ཕྱིན། སྡེ་པ་ཡབ་ཡུམ་སྲས་བཅས་ལ་བཀའ་དབང་མང་དུ་ཕུལ། གཟིམས་ཤག་ཚོར་ཡང་དེ་མཐུན་ཚེ་དབང་བརྒྱ་རྩ་སོགས་དང། ལྷག་པར་དཔལ་འཁོར་ལོ་བདེ་ཆེན་བླ་བྲང་དཀར་པོར་མཁན་རིན་པོ་ཆེའི་ཞལ་སྔ་ནས་ཀྱི་ཐུགས་དམ་གསར་བཞེངས་རྣམས་ལ་རབ་གནས་ཟབ་རྒྱས་དང། ལམ་དུས་གསོ་ཆོག་སྒྲོལ་མ་རྣམ་པར་རྒྱལ་མའི་ཚེ་སྒྲུབ་ལན་གསུམ་བཏུད་མར་ཕུལ་ནས་ལམ་ཤར། བསམ་གྲུབ་རྩེ་ནས་རྒྱལ་རྩེའི་འབུལ་བ་རྣམས་གསེར་མདོག་ཅན་དུ་དགུན་ཆོས་ཀྱི་ཐུག་ཚུལ་ལ་ཕུལ་ནས། གང་ལ་ཡང་མ་འགྲིམ་པར་རི་ཁྲོད་ཆེན་པོར་ཟླ་བ་བཅུ་པའི་ཚེས་བཅུ་ལ་སླེབས། དེར་རིམ་ཅན་དུ་ཆོས་རྒྱལ་ཡབ་སྲས་རྣམས་ཀྱང་ཕེབས་ནས་གཞི་བྱེས་ཞལ་རྒྱས་པའི་བཀྲ་ཤིས་ཞལ་དྲོ་ཐུགས་དགྱེས་པའི་ངང་ཁོ་ནས་འདའ་བ་བྱུང། དེར་ལོ་དུས་ཀྱི་དགུན་ཁྲིད་ཀྱང་བཙུགས། ཆོས་རྗེ་ནུབ་དགོན་པ་བྱམས་པ་ཆོས་ཀྱི་རྒྱལ་མཚན་པ་དཔོན་སློབ་ཕྱོགས་ནས་བྱོན་པ་རྣམས་ལ་ཤངས་ཆོས་རྒྱས་པ་རང་གི་ཐུགས་བཞེད་བསྒྲུབས་ཏེ། སྔ་གོང་དུ་སྦྱོར་དྲུག་གི་ཚོགས་ཆོས་བཙུན་མ་བླུན་མོ་སྒྲུབ་པ་མོར་མིང་བཞག་དེ་ཀུན་གྱིས་ཚིག་གི་ཟུར་ཙམ་ལ་ཡང་གོ་རྟོགས་ཏིལ་འབྲུ་གཅིག་མི་སྣང་ཡང། རིགས་ལྡན་ཆོས་ཀྱི་རྒྱལ་པོ་ཆེན་པོ་ཉིད་ཆོས་ཡུན་རིང་ཐུང་ཅི་བྱུང་ལ་ལོག་ནས་སྙན་གཏོད་པ་གནང་བའི་ཐུགས་ཀྱི་རེ་བ་རྫོགས་ཕྱིར་དུ་རྒྱུད་འབྲེལ་དཔང་བཞག་གི་བླ་མ་བརྒྱུད་པའི་བྱུང་ཚུལ་སྔོན་འགྲོའི་སྤྱི་བཤད་དང། ཁྱད་པར་གྱི་ཁྲིད་ཚུལ་རྣམས་རྒྱས་པའི་སྒོ་ནས་ལེགས་པར་གྲུབ་རྗེས། མཆོག་དབང་ལ་ལྷོ་བྱང་གི་སྐུ་ངོ་ལྔ་གདན་འཛོམ་གྱི་གཙོ་མཛད་མི་སྟོང་ཕྲག་གསུམ་དང་བརྒྱད་བརྒྱ་ཙམ་ལ་གོང་མའི་དབང་བཞི་ཆོ་ག་ཇི་ལྟ་བའི་སྤོད་ཆོག་བགྱིས་ནས། སྡེ་པ་ལྷོ་པས་གཙོ་མཛད་རྣམས་དངོས་གཞི་དམ་པོའི་གཅད་བྱའི་སྐུ་མཚམས་ལ་བཞུགས་ཤིང། ནུབ་དགོན་པ་དཔོན་སློབ་པས་གཙོ་མཛད་ཕྱོགས་ཀྱི་རྟོགས་ལྡན་ཕོ་མོ་གསང་སྔགས་རྙིང་མ་བ་དང་རི་བོ་དགེ་ལྡན་པ་ཡང་འགའ་རེ་འདུས་པ་ལ་ཤངས་ཆོས་བཤད་པ་རྒྱས་ཤིང་དམིགས་པ་འགྲིལ་བ་དང་དབང་བྱིན་རླབས་ལ་ཡང་ལྷག་ཆད་མེད་པའི་འཇུར་བ་རང་བྱིན་གྱི་མཚམས་རིང་ཚུན་ལ་མ་ཆད་པར་བྱས། དེར་སྒྲུབ་པ་མོ་རྣམས་དང་ལྷག་པར་ཁྲིད་གསར་པའི་སྐྱེས་ཕོ་མོ་རྣམ་པའི་སྒོམ་སྲན་བྱེད་ཅིང་ལྟ་སྟངས་སོགས་ལ་ཆོས་རྒྱལ་ཆེན་པོའི་དྲུང་ཐུགས་ལྷག་པར་དགྱེས་པའི་གཟེངས་བསྟོད་ཡང་ཡང་དང། དེང་སང་གངས་ཅན་གྱི་ཁྲོད་ན་སྒོམ་ཤ་མ་ཁ་ཡོད་ལག་ཡོད་དངོས་མཐོང་འདི་ལས་ལྷག་པ་མེད་ངེས་ཤེས་གསུང་བའི་ཐག་ཆོད་ཀྱང་གནང། དེར་སྒོམ་འདེབས་ཐེབས་གསུམ་དང་ཉམས་ལྟ་གསུམ་གྱི་བསྲང་ནས་བཏོན་ཏེ་སླར་ངོ་སྤྲོད་ཀྱི་ལམ་དུ་འདྲེན་པའི་ཚེ་ཡང། རང་ཞལ་ལྟ་བ་རང་བཞིན་རྒྱལ་བའི་རིགས་དེ་ཡིས། །སེམས་ཀྱི་ཞལ་མཐོང་སྙིང་པོར་རྒྱུད་ལ་ཁྱེར་པའི་དུས། །འདྲིས་ཤིང་བསྒོམ་པས་དཀའ་ཐུབ་སྐྱ་བར་ཆུད་པའི་དུས། །ཡུལ་དེ་མངོན་དུ་གྱུར་བས་མཁྱེན་པའི་ཡེ་ཤེས་ཐོབ། །ཅེས་པའི་གནད་གཟུང་སྟེ་ངོ་སྤྲོད་མཐིལ་ཕྱིན་དུ་བཏབ་པས། ཆོས་ཀྱི་རྒྱལ་པོ་ཆེན་པོ་པ་དེ་ཉིད་ཀྱི་སྔ་གོང་པཎ་ཆེན་ནམ་མཁའ་དཔལ་བཟང་ལས་ཟབ་ལམ་རྡོ་རྗེའི་རྣལ་འབྱོར་ཉམས་ཁྲིད་དུ་བཞེས་པ་དང། བརྒྱུད་པ་ནས་བརྒྱུད་པའི་བཀའ་བབས་པའི་མཆོག་གི་དང་པོའི་སངས་རྒྱས་དུས་ཀྱི་འཁོར་ལོའི་ཆོས་སྐད་གྲུབ་མཐའ་མ་ལུས་པ་ཐུགས་སུ་ཆུད་པའི་དབང་ལས། དུས་འཁོར་རིག་གནས་ཀྱིས་རྒྱན་པའི་སྨྲ་བ་པོ་མ་ལུས་པའི་སྦྱིན་པའི་ཞིང་ས་གཤིན་པ་ཉིད་དུ་སྣང་ཞིང། དེ་སྐབས་བདག་ཅག་ལ་ཡང་རང་རེས་རི་ཁྲོད་ཆེན་པོའི་གདན་ས་འདི་ལ་ཞབས་དྲུང་ཉིད་ནན་ལྟར་དུ་གསོལ་བ་བཏབ་པ་ལ་མདོ་དོན་བྱུང་ཞིང། ངེས་དོན་གྱིས་བསྟན་པའི་སྲོག་རྩ་མཐུད་པ་ལྟ་བུའི་བཀའ་དྲིན་ཟླ་མེད་དུ་བསྐྱངས་ཞེས་ལན་གཅིག་ལན་གཉིས་མིན་པར་གསུང་གི་སེམས་ལ་སྤྲོ་བ་བསྐྱེད་པར་མཛད་ཅིང། ཐུགས་བྲེལ་ཆེ་བཞག་ཆུང་བཞག་ནས་རི་ཁྲོད་ཀྱི་དབེན་གནས་པ་རྡོ་རི་བྲག་རྩུབ་པ་ཉི་མ་ཙམ་ཡང་དུས་སུ་མི་འཆར་བ་དང་བསྐྱོད་སྔ་བའི་མ་ལྡེབས་པ་དེ་ལ་ཐུགས་སུན་མི་གནང་བར་བཞུགས་པར་མཛད། དེར་ཁྲིད་གྲོལ་དང་བསྟུན་ནས་ཆོས་ཀྱི་རྒྱལ་པོ་ཆེན་པོ་ལྷ་རྩེ་འཕྲུལ་གྱི་ཕོ་བྲང་ག་ལ་བར་གཤེགས། སྤྱིར་ངེད་རང་རིམ་གྲོ་སོགས་ཀྱི་སྤྲོས་པ་ཡེ་མི་འདོད་ཀྱང་རང་རེའི་རྟ་མགྲིན་ཞུས་པའི་བླ་མ་བྱམས་པ་དཀོན་མཆོག་དཔལ་བཟང་པའི་ཞལ་སློབ་དམ་ཚིག་ཅན་ཡིན་པའི་མོས་ཞེན་གྱིས་ཆོས་རྗེ་ནུབ་དགོན་པ་དཔོན་སློབ་རྣམ་པས། ཀུན་མཁྱེན་དུས་གསུམ་སངས་རྒྱས་ཀྱི་ཡང་ལྷག་པའི་ལྷར་མཛད་སྣང་བ་ཀུན་མཁྱེན་གྱི་ཐུགས་དམ་བྲིས་སྐུའི་རྟ་མགྲིན་མདུན་དུ་ཁོང་དཔོན་སློབ་རྣམ་པས་ཡང་གསང་ཁྲོས་པའི་གཏོར་བཟློག་ཅིག་བྱེད་དུ་བཅུག་ནས་འབུལ་བ་སོགས་ཀྱང་གཟབ་པར་བྱས། དེ་མཐུན་ཆོས་མཛད་ཀུན་དགའ་ལེགས་གྲུབ་པས་དབུ་སྐྲ་བཅད་ནས་དགེ་བསྙེན་གྱི་བསླབ་པ་ནོས་པའི་རབ་སྟོན་རྒྱ་ཆེ་སྤངས་མཐོ་བ་རང་གོང་ནས་རིན་པོ་ཆེའི་བཀའ་དྲིན་དུ་མཛད། དེར་དགུན་ཁྲིད་གྲོལ་རྗེས་མདོག་ལོར་དགེ་སྦྱོར་ཁ་ཏོན་དམར་ཙམ་ཡོང་ལ་རེའི་འདུན་པས་ཕྱིན་པ་ལ་སྨོན་འགྲོར་སླེབས་སྐབས། བཟང་ལྡན་ཆོས་སྡེ་ཆེན་པོ་ནས་སློབ་དཔོན་རྣམ་པས་གསུང་ངག་ཅིག་འཆད་པ་ལ་ཡོང་དགོས་པའི་ཡི་གེ་སླེབས་བྱུང་པས། གོང་ནས་ཀྱི་བཀའ་ཞལ་ལ་ད་རེས་སྐུ་མཚམས་ཀྱི་བར་ཆད་ཡིན་ངེས་ཤིང་ཕུགས་སྐུ་ཚེའི་བར་ཆད་དུ་ཡང་འགྱུར་སྲིད་པས་ད་ལན་མདོག་ལོའི་གཟིམ་ཕུག་གསར་བཟོས་རང་དུ་སྐུ་མཚམས་གཅད་བྱ་དམ་པ་གནང་བ་ལེགས་པའི་བཀའ་ནན་ཆེས་ཆེ་བ་རང་བྱོན་པ་གནང་བ་ལ། སྔར་བདག་ཅག་སྐྱེ་ཡུལ་གྱི་སྟབས་ངོར་པའི་ལམ་འབྲས་ལ་སྦྱངས་པ་ཡིན། ཕ་ཡུལ་དུ་ལོ་རེ་བཞིན་ཚར་རེ་བཤད། དབུས་གཙང་དུ་ངོར་ལུགས་མ་ཆེར་གྱི་འགྲོ་ཕན་ཡང་མ་བྱུང། ད་རེས་བཟང་ལྡན་པ་རྣམས་ཆོས་རྗེ་རིན་པོ་ཆེ་སངས་རྒྱས་རིན་ཆེན་པའི་བརྒྱུད་འཛིན་ཤ་སྟག་ཡིན་དུས་ལམ་འབྲས་ཚར་གཅིག་འཆད་པ་ལ་འགྲོ་བ་ཡིན་བྱས་ནས་སླེབས་ཉིན་ནས་ཆོས་ཀྱི་དབུ་བཙུགས་པས། བྱང་ཕྱོགས་ཀྱི་བླ་མ་སློབ་དཔོན། གཞན་དོན་གྱི་ཁུར་ཡོད་ཡོངས་འདུས་ནས་ཆོས་རྗེ་རྩེ་བས་གཙོ་མཛད་དགེ་བཤེས་སྦྱངས་པ་སྔོན་སོང་རང་ད་ལྟ་བླ་མ་སློབ་དཔོན་གྱི་མིང་བཞག་ཉི་ཤུ་རྩ་བདུན་ཙམ་གྱི་དབུ་མཛད་སྣང་གསུམ་ལ་ཚོགས་པ་ལྷག་པར་ཆེ་ཞིང། སྔགས་ལམ་མན་ཚོགས་པ་བཞི་བརྒྱ་ལྷག་ཙམ་ལ་ཟླ་བ་གསུམ་གྱི་རིང་སྔ་ཆོས་དགོང་ཆོས་གཉིས་ཉི་ཚོད་སོར་གང་ལ་ཡང་སྔ་ཕྱི་མེད་པའི་ཚོགས་ཆོས་སྤྱི་དང། སྔ་དགོངས་ཀྱི་བར་ལྟོ་ཐོན་འཕྲལ་པོ་ཏི་དམར་ཆུང་སོགས་ཟུར་ཆོས་གཞན་དོན་ནུས་ལྡན་གྱི་བླ་མ་སློབ་དཔོན་རྣམ་པ་ལ་གསོལ་ཇ་སྦྱོར་རེའི་རིང་ཟུར་དུ་བྱས་ནས། ལམ་འབྲས་ལམ་སྐོར་ཞར་བྱུང་གི་གདམས་པ་མ་ལུས་པའི་དབང་བྱིན་རླབས་ལ་མཐར་ཐུག་པའི་བར་དང། ཕྱོགས་ནས་བྱོན་པའི་བླ་མ་སློབ་དཔོན་རྣམས་ལ་སྒྲུབ་པ་ལུང་སྦྱིན་ལ་ཐུག་པ་དང། གཞུང་བཤད་ཀྱང་དང་པོར་གསུངས་པའི་ཨ་སེང་མ། བར་དུ་གསུངས་པའི་སྲས་དོན་མ། མཐར་གསུང་པའི་གཉགས་མ། གཞན་དམར་མ་མན་ངག་གི་གཏེར་མཛོད་སོགས་ལུང་རྒྱུན་རང་རེ་ལ་ཡོད་དགུ་ཤོག་བུ་གཅིག་མ་ཆད་པར་བཀླགས་ཤིང། ཆོས་སྐྱོང་གི་ཕྲིན་ལས་སྒྲུབ་པས་ཆོས་བར་ཆད་མེད་པར་མཐར་ཕྱིན་ཅིང་རང་རེའི་ལག་ནས་གཡུ་སྟོང་རི་བ་ཅིག་དང། གསེར་ཞོ་སྔ་རྟིང་དུ་བཅུ་གཉིས། ཇ་སིག་གཅིག་རྣམས་དང། གོང་ནས་རིན་པོ་ཆེས་ས་ཞིང་སྟོབས་ཆེར་གནང་བས་ལོ་དུས་ཀྱི་ཀྱཻ་རྡོ་རྗེའི་སྒྲུབ་མཆོད་དེ་ཡང་ཆོག་མི་དང་ཞག་གྲངས་སྤར་བའི་སྔར་ཆོས་རྗེ་སངས་རྒྱས་རིན་ཆེན་པས་བཙུགས་པའི་སྒྲུབ་མཆོད་ལ་ཞབས་འདེབས་སུ་དམིགས་ནས་བྱུང་ཞིང། ལྷག་པར་ཕྲིན་ལས་ཀྱི་སྙིང་པོར་གྱུར་པ་བཙུན་གསར་བཞི་བརྒྱ་དྲུག་ཅུ་རེ་ལྔའི་སྐྲ་བཅད། བསླབ་པ་ཕོག་ཅིང་མིང་གི་ཐོག་མར་བདག་རང་གི་སྐྲ་བཅད་ཀྱི་བླ་མ་རྗེ་བཙུན་ཀུན་དགའ་མཆོག་གྲུབ་ཀྱི་མཚན་གྱི་ཐོག་མ་ཀུན་དགའ་འབའ་ཞིག་བཏགས་ཤིང། བསམ་པ་ལ་ཡང་བླ་མ་རིན་པོ་ཆེས་བདག་གཅིག་པུའི་སྐྲ་བཅད་པའི་བཀའ་དྲིན་དུ་མཛད་པའི་དྲིན་བཟོར་བདག་གིས་ད་ལོ་རང་ལ་ཀུན་དགའི་མིང་ཅན་འདི་ཙམ་བསྐྲུན་བསམ་པའི་དགའ་བ་དཔག་ཏུ་མེད་པ་ཡང་བྱུང། དེར་ཟླ་བ་གསུམ་ལྷག་ཙམ་དུ་ཆོས་འཆད་བསྐྱངས་རྗེས། སླར་ངམ་རིངས་སུ་ཡོངས་རྨི་ལམ་ལ་གུར་མགོན་རྩུབ་འགྱུར་གྱི་རྣམ་འཕྲུལ་སྣ་ཚོགས་རང་འདུག་པས་བསྐང་གསོ་ཅུང་རྒྱུན་རིང་པ་ཙམ་ཅིག་སྐུ་རིམ་དུ་ཆེ་བ་ཞུས་ནས་བསྐང་གསོ་ཟབ་རྒྱས་རང་བརྒྱ་ཚར་གསུམ་བཏུད། དེ་ནས་དབྱར་ཆོས་སྟེངས་སུ་ན་ནིང་གི་རྡོ་རྗེ་ཕྲེང་བའི་དབང་ཞབས་དེ་མཁན་སློབ་རྣམས་ལ་འབུལ་ཐུབ་ན་བསམ། དེའི་སྒུག་སྡོད་དང། ཧོར་བཟློག་ལ་དམིགས་པའི་རྡོ་རྗེ་འཇིགས་བྱེད་ཀྱི་ཞལ་འབག་མཚར་དུ་ཆེ་བ་ཟངས་ལ་བསྒྲུབས། དབུ་རྒྱན་སོགས་རིན་པོ་ཆེའི་ཕྲ་ཚོམ་དང། སྤྱན་ཡང་ཤེལ་ཅན་དུ་བྱས་པའི་སྔོན་མེད་ཅིག་ཆོས་མཛད་ཀུན་དགའ་བས་འཕྲུལ་དུ་བྱས། དབྱར་ཆོས་རིང་ཆོས་སྡེ་ཆེན་པོར་སྐྱས་ནས་མཁན་ཆེན་རིན་པོ་ཆེ་དབུ་མཛད་སློབ་དཔོན་རྣམ་པ་གཉེར་བདུན་ཙམ་ལ་སྔར་གྱི་རྡོ་རྗེ་ཕྲེང་བའི་དབང་ཞབས་ལུས་པ་དེ་སླར་སྟ་གོན་ནས་བསྐྱར་ཏེ་ཕུལ། ཚོགས་ཆོས་ལ་སྒྲུབ་ཐབས་རྒྱ་མཚོ་དང། མཁན་ཆེན་ན་རིམས་སྐུ་ཚེ་ཐུང་ཙམ་དུ་མངོན་པའི་གེགས་སེལ་ཁོ་ན་ལ་དམིགས། སྣང་དམིགས་ཐམས་ཅད་རྒྱལ་བ་ཚེ་འཛིན་དབང་པོར་གསལ་བཏབ་པའི་ཚེ་ཁྲིད་གྲུབ་རྒྱལ་མའི་དམིགས་པ་རེ་ཕུལ། གཞན་པ་དགེ་ལྡན་སོ་སོའི་རང་རང་གི་འདོད་མོས་ལྟར་དབང་རྗེས་གནང་གྲངས་དང་ཚད་དུ་མ་གཟུང་བས་ཉིན་མཚན་ཆད་པ་མེད་པར་ཚོགས་པ་གསུམ་སྟོང་མི་ཚད་པའི་ཐུགས་ཀྱི་རེ་བ་ཡོངས་སུ་བསྐངས་ཏེ། རང་གི་ཡང་མི་ལུས་ཐོབ་པ་དོན་ཡོད་པའི་ཟང་ཟིང་མ་མཆིས་པའི་ཆོས་ཀྱི་སྦྱིན་པ་བླ་ན་མེད་པ་ལྷུག་པར་སྦྱིན་པའི་ཕྲིན་ལས་ཕུལ་དུ་བྱུང་བའི་གནས་སྐབས་འདི་ཉིད་དོ་ཞེས་རེ་ཞིག་བརྗོད་པའི་སྒོར་གྱུར་པ་ཡང་དེ་ཙམ་སྟེ། དབྲི་བསྣན་མེད་པའི་སརྒར་ཕྱེ་བའི་ལི་ཁི་ཏམ། སྔོན་ལས་བསགས་ཁྱབ་ནམ་མཁའི་མཐའ་ཁྱབ་པ། །འདི་ལ་བརྫུན་བྲལ་རྗེས་སུ་དཔག་པས་ཤེས། །ད་ལྟའི་ལས་སྣང་ཡོངས་ལ་དག་པའི་སེམས། །འདི་ལའང་གཡོ་མེད་རིམ་གྱིས་རྗེས་སུ་སྤྱོད། །རྒྱལ་བ་སྟོན་པ་བསྟན་པ་འབའ་ཞིག་གི །ཕྱིར་ཞིང་འབྲང་ལ་ཕྱོགས་ཆའི་ཉེ་རིང་སྤངས། ཆོས་བཞིན་སྤྱོད་ལས་གཞན་པའི་ཡིད་ཆེས་ཆད། །རང་རང་ཕྱག་བཞེས་ཡིན་པས་ཅི་ཞིག་གོ །རིག་བྱེད་གཞུང་ལུགས་ཡིག་མངས་བསླབ་སྦྱངས་མཁས། །རྩ་རླུང་གནད་འདོམས་མུ་སྟེགས་རྫུ་འཕྲུལ་ཆེ། །སྔགས་ཀྱི་བཟླས་བརྗོད་གཏིང་ཟབ་དཀའ་ཐུབ་བརྩོན། དེ་དག་ལམ་གོལ་སངས་རྒྱས་བསྟན་ལས་འབྱོལ། །ཁྲིམས་གཙང་ཐོས་པའི་སྤྱན་གསལ་སྒྲུབ་ལ་གཞོལ། །དེ་འདྲའི་སྐྱེས་བུ་གང་ན་བཞུགས་ཀྱང་རུང། །གུས་པའི་ཐལ་སྦྱོར་ཅི་ནུས་མཆོད་པའི་ཡུལ། །མཆོག་དམན་མ་མཆིས་གཙུག་ཏུ་ཐོད་བཞིན་ལེན། །དེང་སང་བརྟུལ་ཞུགས་མཆོག་འཛིན་ཕྱི་ཆོས་མཁན། །ཐོས་པའི་ཚིག་འབྲུ་རང་བློའི་ལམ་དུ་འདྲེན། །སྒོམ་པའི་ཡིད་དཔྱོད་ཕོ་ཚོད་ཡུས་པོ་ཆེ། །གང་ལ་བསམས་ཀྱང་མཆི་མ་རྣམ་པར་བཀྲུ། །བདག་བློ་གཏི་མུག་སྦྱངས་པའི་གནས་ཕྲ་བ། །ཆེན་པོ་མགུ་བའི་རྣམ་དཔྱོད་ཅང་མ་མཆིས། །རང་སེམས་དཔང་བཞག་གྲོགས་མཁར་སྦྲང་རྩིའི་དཔེ། །ཡུན་དུ་སྦྱངས་པའི་ལེགས་བྱས་ཅུང་ཞིག་སྣང། །ཚིག་གི་ལམ་ལ་འབྲུ་ལེན་ཡིད་ལ་བཞག །དོན་གྱི་གནས་ལ་ཕྲ་ཞིབ་རིང་དུ་བསལ། །ཚིག་དོན་རབ་འབྱོར་མི་བརྗེད་གཟུངས་སུ་བསྟེན། །བསླབ་སྦྱངས་གཡེལ་མེད་བགྱིས་པས་འགྱོད་པ་བྲལ། །རང་རང་བླ་མ་སློབ་དཔོན་གསུང་བགྲོས་ཙམ། །རྨོངས་དད་སྙིང་ལ་བཞག་ནས་ཆོས་སྤོང་སྤངས། །འགྲོ་བའི་བླ་མ་རྒྱལ་མཆོག་ཤཱཀྱའི་ཏོག །དེ་གསུང་དྲི་མེད་ཡིད་ཆེས་སྙིང་པོར་བཞག །མོས་ཡུལ་གུས་པས་ཞབས་ལ་ཕྱག་བགྱིའི་གནས། །ཆོས་ཀྱིས་སྦྲེལ་བའི་བླ་མ་ལ་གཞན་སུ། གཏིང་མཐའ་མི་མངོན་དམ་པའི་ཆོས་ཀྱི་གནད། །གསུང་རབ་ལས་གཞན་སྨྲ་པོ་གང་གིས་སྟོན། །རང་བཞེད་གྲུབ་མཐའི་ངེས་གཟུང་འདིའོ་ཞེས། །ནན་གྱིས་བཀའ་སྩལ་དེ་ལ་ཆོས་རྟགས་མིན། །ཤེས་རབ་མིག་གིས་གཞུང་བརྒྱ་བལྟས་པའི་ཚེ། །འཁྲུལ་མེད་ངོ་མཚར་ལྟད་མོ་རིང་ནས་མཐོང། །བདེ་གཤེགས་བཀའ་ཡི་བླ་མས་བདག་བསྐྱངས་པས། །མ་ནོར་མ་འདྲེས་ཆོས་ཀྱི་གནད་དོན་རིག །ཕན་ཚུན་ཆོས་ཚུལ་ནོད་པའི་སྒོར་ཞུགས་པའི། །བླ་མའི་ཚོགས་ལའང་གུས་པས་ཕྱག་བགྱིའོ། །ཞེས་སྔར་བྲིས་པའི་རྣམ་ཐར་ཟུར་འདེབས་ཀྱི་ཡང་རྒྱན་དུ་བརྗོད་པ་འདི་ཡང་ལྷའི་ལྕམ་གཅིག་བདེ་སྐྱིད་དཔལ་འཛོམ་གྱིས་ནན་གྱིས་ཡང་དང་ཡང་དུ་བསྐུལ་འདེབས་མཛད་པའི་ཞལ་ངོར། མང་དུ་ཐོས་པའི་དགེ་སློང་རྣལ་འབྱོར་སྤྱོད་པ་འཇམ་མགོན་གྲུབ་པའི་དཔའ་བོ་དཔལ་ལྡན་ཀུན་དགའ་གྲོལ་མཆོག་བློ་གསལ་རྒྱ་མཚོའི་སྡེས་རྒྱལ་པོའི་ཕོ་བྲང་བྱང་ངམ་རིངས་ཀྱི་བྱ་འདབས་ཆེན་པོར་ཡི་གེར་བཀོད་པའི་བགྱི་བ་པོ་ནི། མོས་ལྡན་སྨིན་གྲོལ་རྒྱལ་མཚན་ཞེས་བྱ་བས་བགྱིས་སོ།།